Sklep VIII R 65/2005
Sodna praksa Vrhovnega sodišča, 2005-11-21

stvarna pristojnost - spor o pristojnosti - pogodba o delu

Ker v ZDSS-1 stvarna pristojnost za spore iz pogodb o delu, sklenjenih na podlagi določb ZDR (1990), ni več izrecno določena, delovna in socialna sodišča za te spore od uveljavitve ZDSS-1 dalje niso več stvarno pristojna.

Za odločanje v tej zadevi je stvarno pristojno Okrajno sodišče v Ljubljani.

Tožnica je dne 1.9.2004 pri Delovnem in socialnem sodišču v Ljubljani vložila tožbo, v kateri je zahtevala plačilo 204.000,00 SIT s pripadki, iz naslova kršitve pogodbe o delu, ki jo je dne 17.10.2001 sklenila s toženo stranko na podlagi določb 107. do 110. člena takratnega Zakona o delovnih razmerjih (ZDR (1990) - Ur. l. RS, št. 14/90, 5/91 in 71/93). Navedeno sodišče je v zadevi 15.12.2004 izdalo zamudno sodbo, ki jo je pritožbeno sodišče dne 11.5.2005 v pretežni meri razveljavilo in zadevo vrnilo sodišču prve stopnje v novo sojenje.

V novem postopku se je delovno in socialno sodišče v Ljubljani s sklepom opr. št. I Pd 785/2005-17 dne 30.6.2005 izreklo za stvarno nepristojno in zadevo odstopilo Okrajnemu sodišču v Ljubljani, kot stvarno in krajevno pristojnemu sodišču. Ugotovilo je, da je bil s 1.1.2005 uveljavljen nov Zakon o delovnih in socialnih sodiščih (ZDSS - 1 - Ur. l. RS, št. 2/04), ki več ne predvideva pristojnosti delovnega in socialnega sodišča za spore iz pogodb o delu.

Okrajno sodišče v Ljubljani pristojnosti ni sprejelo in je dne 27.10.2005 podalo predlog, da na podlagi 2. odstavka 25. člena Zakona o pravdnem postopku (ZPP - prečiščeno besedilo, Ur. l. RS, št. 36/04) v sporu o pristojnosti odloči Vrhovno sodišče. Menilo je, da predmet tega spora ni premoženjskopravni zahtevek iz pogodbe civilnega prava, temveč gre za spor o pravicah, obveznostih in odgovornostih med delavcem in delodajalcem iz delovnega razmerja oziroma za spor iz delovnopravne pogodbe o delu, za tovrstne spore pa naj bi bilo stvarno pristojno delovno sodišče.

Za odločanje v tej zadevi je stvarno pristojno sodišče splošne pristojnosti.

Spor izvira iz pogodbe o delu za opravljanje začasnih oziroma občasnih del (v nadaljevanju - pogodba o delu), ki jo je urejal ZDR (1990) v 107. do 110. členu. Od uveljavitve Zakona o delovnih razmerjih (ZDR - Ur. l. RS, št. 42/02), to je od 1.1.2003 dalje tovrstna pogodba ni več posebej urejena. V ZDR obstoječe pogodbe o delu niso bile izenačene s pogodbo o zaposlitvi, ki ureja delovno razmerje. Tako pogodba o delu, na podlagi katere že v času veljavnosti ZDR (1990) ni nastalo delovno razmerje, od uveljavitve ZDR dalje ni več pogodba delovnega prava.

V času vročitve tožbe je bilo na podlagi določbe 4. točke 4. člena Zakona o delovnih in socialnih sodiščih (ZDSS (1994) - Ur. l. RS, št. 19/94 in 20/98) delovno sodišče stvarno pristojno tudi za odločanje o sporih iz pogodb o delu za opravljanje začasnih oziroma občasnih del. S 1.1.2005 je bil uveljavljen nov ZDSS-1, ki stvarne pristojnosti delovnega in socialnega sodišča za tovrstne spore več ne določa. Hkrati v prehodnih določbah ni določil nadaljnje pristojnosti za tovrstne spore, ki so bili ob njegovi uveljavitvi pri delovnem sodišču v teku. Zato je za predmetni spor potrebno upoštevati določbo 3. odstavka 84. člena ZDSS-1, da se v odprtih sporih pred delovnim in socialnim sodiščem postopek nadaljuje po določbah tega zakona, če je bila odločba sodišča prve stopnje, ki je bila izdana na podlagi določb ZDSS (1994), po uveljavitvi tega zakona razveljavljena. Tudi za presojo stvarne pristojnosti sodišča v tem sporu, je zato po izdaji razveljavitvenega sklepa z dne 11.5.2005 potrebno upoštevati določbe ZDSS-1.

Ker so delovna in socialna sodišča specializirana sodišča (1. člen ZDSS-1), katerih stvarna pristojnost je v zakonu izrecno določena, je glede na razlagalno pravilo, ki velja za razmerje med splošnim in posebnim zakonom, potrebno ugotoviti, da so sodišča splošne pristojnosti stvarno pristojna za vse spore, razen za tiste, za katere je izrecno določena stvarna pristojnost specializiranega sodišča. Ker v ZDSS-1 stvarna pristojnost za spore iz pogodb o delu, sklenjenih na podlagi določb ZDR (1990), ni več izrecno določena, delovna in socialna sodišča za te spore od uveljavitve ZDSS-1 dalje niso več stvarno pristojna.

Ker je spor iz pogodbe o delu po svoji vsebini mogoče uvrstiti med spore iz premoženjskih in drugih civilnih razmerij fizičnih in pravnih oseb v smislu določb 1. člena ZPP in glede na vrednost spora je sodišče v skladu z določili 1. odstavka 30. člena ZPP odločilo, da je v tej zadevi stvarno pristojno za odločanje Okrajno sodišče v Ljubljani, ki je glede na sedež tožene stranke tudi krajevno pristojno (1. odstavek 46. člena ZPP). Ker je šlo za vprašanje stvarne pristojnosti med sodiščema razne vrste, tudi določbe 3. odstavka 17. člena ZPP o nadaljnji pristojnosti v primeru med postopkom spremenjenih okoliščin ni bilo mogoče uporabiti, saj je ta predvidena le v primeru, ko se pojavi vprašanje spremenjene stvarne pristojnosti med sodišči iste vrste.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.